Președintele Consiliului Județean Suceava, Gheorghe Flutur, a declarat că este convins de faptul că ambasadorul SUA în România, Excelența Sa Kathleen Kavalec, a putut că vadă în județ un model de stabilitate care trebuie urmat și de alții. Afirmația a fost făcută la finalul vizitei în județul Suceava a ambasadorului SUA în România. Ultimul obiectiv vizitat de Kathleen Kavalec a fost Muzeul de Istorie și Memorialul Holocaustului din Siret, despre care Gheorghe Flutur a precizat că este o investiție a CJ Suceava de circa 5 milioane de euro, care reabilitează din temelii clădirea în curtea căreia se află un monument unic, un gard cu trei laturi, din cărămidă, iar pe cărămizi sunt atașate plăcuțele cu numele celor peste 52.000 de evrei deportați din Bucovina în Transnistria. "Acest proiect, aproape finalizat, are în interior o expoziție permanentă similară celei de la Cetatea de Scaun a Sucevei, cu dispozitive electronice care prezintă imagini din istoria orașului Siret și în special istoria dureroasă a evreilor deportați din această zonă. Fiind situat la câteva sute de metri de cele mai vechi cimitire ale evreilor din România, suntem convinși că va constitui un important punct de atracție pentru turiști, în mod deosebit pentru cei din Israel, interesați să cunoască istoria acestei zone", a declarat Flutur. El a spus că ambasadorul SUA în România a avut o vizită extrem de consistentă în județul Suceava. "Sunt convins că la finalul acestei vizite Excelența Sa pleacă având o imagine foarte bună despre județul Suceava, despre Bucovina, despre oamenii acestor locuri, despre implicarea autorităților în dezvoltarea zonei și despre faptul că la Suceava a găsit un model de stabilitate, care trebuie urmat și de alții", a mai spus Flutur.